Nariadenie Komisie (ES) č. 3/2001
z 3. januára 2001,
ktorým sa mení a dopĺňa nariadenie (ES) č. 2734/2000, ktorým sa mení a dopĺňa nariadenie (EHS) č. 1627/89 o nákupe hovädzieho mäsa prostredníctvom verejnej súťaže a o výnimkách, zmenách a doplnkoch v nariadení (ES) č. 562/2000 ustanovujúcom podrobné pravidlá uplatňovania nariadenia Rady (ES) č. 1254/1999 vo veci nákupu hovädzieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [1], najmä na jeho článok 47 ods. 8,
keďže:
(1) Nariadenie Komisie (ES) č. 2734/2000 zo 14. decembra 2000, ktorým sa mení a doplňuje nariadenie (EHS) č. 1627/89 o nákupe hovädzieho mäsa prostredníctvom verejnej súťaže a o výnimkách, zmenách a doplnkoch v nariadení (ES) č. 562/2000 ustanovujúcom podrobné pravidlá uplatňovania nariadenia Rady (ES) č. 1254/1999 vo veci nákupu hovädzieho mäsa [2] ustanovuje istý počet zmien a doplnkov a výnimiek z nariadenia (ES) č. 526/2000 [3] zameraných na riešenie výnimočnej situácie na trhu spojenej s bovinnou spongiformnou encefalopatiou (BSE).
(2) Vo svetle tejto výnimočnej situácie na trhu a s cieľom zlepšenia efektivity intervenčných krokov ustanovených v nariadení (ES) č. 2734/2000, by sa mala ustanoviť výnimka z článku 8 ods. 2 písm. a) nariadenia (ES) č. 526/2000 vo veci maximálnej hmotnosti mŕtvych zvierat tak, že sa nestanoví žiadny hmotnostný limit pre druhú verejnú súťaž popísanú v článku 6 ods. 1 nariadenia (ES) č. 2734/2000, t. j. prvá verejná súťaž otvorená v januári 2001.
(3) Zvieratá patriace medzi hovädzie plemeno vypísané v prílohe I k nariadeniu Komisie (ES) č. 2342/1999 z 28. októbra 1999 ustanovujúcemu podrobné pravidlá na aplikáciu nariadenia Rady (ES) č. 1254/1999 o spoločnej organizácii trhu s hovädzím a teľacím mäsom ohľadom prémiových projektov [4], naposledy zmenenému a doplnenému nariadením (ES) č. 2733/2000 [5], sa nepovažujú za plemená na mäso. Tieto zvieratá by nemali spadať pod článok 7 nariadenia (ES) č. 2734/2000, pretože neprispievajú znižovaniu produkcie.
(4) Nariadenie (ES) č. 2734/2000 by sa malo príslušne zmeniť a doplniť.
(5) Vo svetle smeru, ktorým sa situácia vyvíja, by malo toto nariadenie vstúpiť do účinnosti ihneď.
(6) Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 2734/2000 sa mení a dopĺňa takto:
1. Posledná veta článku 6 ods. 1 sa nahrádza takto:
"Avšak pre prvú verejnú súťaž sa stanovuje hmotnostný limit 430 kg a pre druhú verejnú súťaž sa nestanovuje žiadny hmotnostný limit na mŕtve zvieratá."
2. V druhom pododseku článku 7 sa dopĺňa táto zarážka po slovách
"Za týmto cieľom"
:
"- zvieratá, okrem tých, ktoré sú vypísané v prílohe I k nariadeniu (ES) č. 2342/1999, patria k hovädziemu plemenu."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 3. januára 2001